ΚΑΝΟΝΙΣΜΟΣ (ΕΟΚ) αριθ. 921/71 ΤΗΣ ΕΠΙΤΡΟΠΗΣ της 4ης Μαΐου 1971 περί τροποποιήσεως των κοινών κανόνων ποιότητος για τα σπαράγγια

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό αριθ. 23 περί βαθμιαίας δημιουργίας κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 2423/70(2), και ιδίως το άρθρο 5 παράγραφος 2,

τον κανονισμό αριθ. 158/66/ΕΟΚ του Συμβουλίου της 25ης Οκτωβρίου 1966 περί της εφαρμογής των κανόνων ποιότητος για τα οπωροκηπευτικά που τίθενται σε εμπορία στο εσωτερικό της Κοινότητος(3), όπως τροποποιήθηκε τελευταία από τον κανονισμό (ΕΟΚ) αριθ. 2423/70, και ιδίως το άρθρο 2 παράγραφος 1 τελευταίο εδάφιο,

Εκτιμώντας:

ότι ο κανονισμός (ΕΟΚ) αριθ. 1194/69 του Συμβουλίου της 26ης Ιουνίου 1969 περί προσθήκης συμπληρωματικής ποιοτικής κατηγορίας στους κοινούς κανόνες ποιότητος για ορισμένα οπωροκηπευτικά(4), έχει καθορίσει στο παράρτημά του VI κατηγορία III για τα σπαράγγια- ότι τα κριτήρια που ελήφθησαν υπόψη απεδείχθησαν πολύ αυστηρά, αν ληφθεί υπόψη το οικονομικό ενδιαφέρον που παρουσιάζει το προϊόν αυτό για τους παραγωγούς- ότι, εξ άλλου, είναι δυνατό να απαλυνθούν τα κριτήρια αυτά ικανοποιώντας τις ανάγκες των καταναλωτών-

ότι πρέπει κατά συνέπεια να ορισθεί επακριβώς το πεδίο εφαρμογής των κοινών κανόνων ποιότητος για τα σπαράγγια που καθορίζονται στο παράρτημα I/I του κανονισμού αριθ. 183/64/ΕΟΚ του Συμβουλίου της 17ης Νοεμβρίου 1964(5)-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα I/I του κανονισμού αριθ. 183/64/ΕΟΚ τροποποιείται σύμφωνα με το παράρτημα I του παρόντος κανονισμού.

Το παράρτημα VI του κανονισμού (ΕΟΚ) αριθ. 1194/69 αντικαθίσταται από το παράρτημα II του παρόντος κανονισμού.

Άρθρο 2

Ο παρών κανονισμός αρχίζει να ισχύει την επομένη της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 4 Μαΐου 1971.

Για την Επιτροπή

Ο Πρόεδρος

Franco M. MALFATTI

(1) ΕΕ αριθ. 30 της 20.4.1962, σ. 965/62.

(2) ΕΕ αριθ. Ν 261 της 2.12.1970, σ. 1.

(3) ΕΕ αριθ. 192 της 27.10.1966, σ. 3282/66.

(4) ΕΕ αριθ. Ν 157 της 28.6.1969, σ. 1.

(5) ΕΕ αριθ. 192 της 25.11.1964, σ. 3217/64.

ΠΑΡΑΡΤΗΜΑ I

ΤΡΟΠΟΠΟΙΗΣΗ ΤΩΝ ΚΟΙΝΩΝ ΚΑΝΟΝΩΝ ΠΟΙΟΤΗΤΟΣ ΓΙΑ ΤΑ ΣΠΑΡΑΓΓΙΑ (Παράρτημα I/I του κανονισμού αριθ. 183/64/ΕΟΚ) Στον τίτλο I "Ορισμός των προϊόντων", η τελευταία φράση αντικαθίσταται από την ακόλουθη φράση:

"Ο κανόνας αυτός δεν εφαρμόζεται στα σπαράγγια διαμέτρου κατωτέρας των 10 χιλιοστών, συσκευασμένα σε ομοιογενείς παρτίδες."

ΠΑΡΑΡΤΗΜΑ II

ΚΑΤΗΓΟΡΙΑ III-ΣΠΑΡΑΓΓΙΑ Η κατηγορία αυτή περιλαμβάνει τα προϊόντα εμπορεύσιμης ποιότητος, τα οποία δεν δύναται να καταταγούν σε ανώτερη κατηγορία, αλλά ανταποκρίνονται στα χαρακτηριστικά που καθορίζονται κατωτέρω:

ΧΑΡΑΚΤΗΡΙΣΤΙΚΑ ΠΟΙΟΤΗΤΟΣ

Τα σπαράγγια, τα οποία κατατάσσονται στην κατηγορία III, πρέπει να ανταποκρίνονται στα χαρακτηριστικά που προβλέπονται στους κανόνες για την κατηγορία II. Πάντως οι βλαστοί δύνανται να είναι ελαφρώς ανοικτοί και η άκρη των λευκών σπαραγγιών, δύναται να εμφανίζει ελαφρό χρωματισμό συμπεριλαμβανομένου ενός ωχροπρασίνου χρωματισμού.

Επί πλέον η τομή που γίνεται στη βάση των στελεχών δύναται να είναι λοξή σε σχέση με τον κατά μήκος άξονα.

ΤΑΞΙΝΟΜΗΣΗ ΚΑΤΑ ΜΕΓΕΘΟΣ

Οι διατάξεις που προβλέπονται για την κατηγορία II στον τίτλο III των κοινών κανόνων εφαρμόζονται στα σπαράγγια, τα οποία κατατάσσονται στην κατηγορία III. Πάντως για τα στελέχη που εμφανίζονται όχι σε δέσμες μέσα στο κιβώτιο, κάθε συσκευασία δύναται να περιέχει στελέχη διαμέτρου κατωτέρας των 10 χιλιοστών αλλά ανωτέρας των 8 χιλιοστών.

ΑΝΟΧΕΣ

Κάθε κιβώτιο δύναται να περιέχει κατ' ανώτατο όριο:

- 15% κατά βάρος ή κατ' αριθμό στελεχών που δεν ανταποκρίνονται στα χαρακτηριστικά της κατηγορίας, συμπεριλαμβανομένων των ελαχίστων χαρακτηριστικών αυτών των προϊόντων. Πάντως τα προϊόντα αυτά πρέπει να είναι εμπορεύσιμης ποιότητος και κατάλληλα προς κατανάλωση-

- 15% κατά βάρος ή κατ' αριθμό εσωτερικώς κούφιων στελεχών που ανταποκρίνονται όμως σε όλα τα άλλα χαρακτηριστικά της κατηγορίας-

- 10% κατά βάρος ή κατ' αριθμό στελεχών που δεν ανταποκρίνονται στους κανόνες που καθορίζονται για την ταξινόμηση κατά μέγεθος.

ΣΥΣΚΕΥΑΣΙΑ ΚΑΙ ΠΑΡΟΥΣΙΑΣΗ

Α. Ομοιογένεια

Για τα πράσινα σπαράγγια γίνονται δεκτά κατ' ανώτατο όριο 10% στελεχών άλλου χρωματισμού- τα λευκά και τα ιώδη σπαράγγια δύναται να εμφανίζονται ανάμικτα.

Η παραπλανητική θέση των προϊόντων καλύτερης ποιότητος στο ορατό μέρος της συσκευασίας δεν επιτρέπεται, δηλαδή, το ορατό μέρος πρέπει να ανταποκρίνεται στη μέση σύνθεση του εμπορεύματος.

Β. Συσκευασία

Οι διατάξεις που προβλέπονται στον τίτλο V B των κοινών κανόνων εφαρμόζονται στα σπαράγγια που κατατάσσονται στην κατηγορία III.

ΣΗΜΑΝΣΗ

Οι διατάξεις που προβλέπονται στον τίτλο VI των κοινών κανόνων εφαρμόζονται στα σπαράγγια που κατατάσσονται στην κατηγορία III. Πάντως, όσον αφορά τη φύση του προϊόντος, η λέξη "σπαράγγια" θα ακολουθείται, εάν συντρέχει περίπτωση, από την ένδειξη "λευκά και ιώδη" εφ' όσον τα προϊόντα αυτά εμφανίζονται ανάμικτα.